KOMISIJOS ĮGYVENDINIMO REGLAMENTAS (ES) 2022/1251

2022 m. liepos 19 d.

kuriuo pagal Europos Parlamento ir Tarybos reglamentą (EB) Nr. 1107/2009 pratęsiamas veikliųjų medžiagų drugių (Lepidoptera) būrio atstovų linijinės grandinės feromonų (acetatų), kaip nedidelės rizikos veikliųjų medžiagų, ir drugių (Lepidoptera) būrio atstovų linijinės grandinės feromonų (aldehidų ir alkoholių) patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį kartu su jo 22 straipsnio 1 dalimi,

kadangi:

(1) Komisijos direktyva 2008/127/EB (2) drugių (Lepidoptera) būrio atstovų linijinės grandinės feromonai įtraukti į Tarybos direktyvos 91/414/EEB (3) I priedą kaip veiklioji medžiaga;

(2) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

(3) Įgyvendinimo reglamento (ES) Nr. 540/2011 priedo A dalyje nustatyta, kad veikliųjų medžiagų drugių (Lepidoptera) būrio atstovų linijinės grandinės feromonų patvirtinimas nustoja galioti 2022 m. rugpjūčio 31 d.;

(4) drugių (Lepidoptera) būrio atstovų linijinės grandinės feromonai yra Lepidoptera būrio vabzdžių natūraliai gaminamos medžiagos. Jas sieja bendra struktūrinė apibrėžtis ir veikimo mechanizmas ir jos gali būti sudarytos iš acetatų, aldehidų ar alkoholių;

(5) paraiškos dėl veikliųjų medžiagų drugių (Lepidoptera) būrio atstovų linijinės grandinės feromonų patvirtinimo galiojimo pratęsimo buvo pateiktos pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį;

(6) pareiškėjai pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška yra išsami;

(7) valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitos projektą ir 2019 m. birželio 3 d. pateikė jį Europos maisto saugos tarnybai (toliau – Tarnyba) ir Komisijai;

(8) Tarnyba viešai paskelbė papildomo dokumentų rinkinio santrauką. Tarnyba patvirtinimo galiojimo pratęsimo vertinimo ataskaitos projektą taip pat išplatino pareiškėjams ir valstybėms narėms, kad jie pateiktų pastabų, ir pradėjo viešas konsultacijas dėl šio vertinimo. Tarnyba gautas pastabas persiuntė Komisijai;

(9) 2021 m. gegužės 19 d. Tarnyba pateikė Komisijai išvadą (6), ar galima manyti, kad drugių (Lepidoptera) būrio atstovų linijinės grandinės feromonai atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje. Tarnybos išvadoje drugių (Lepidoptera) būrio atstovų linijinės grandinės feromonų acetatai, aldehidai ir alkoholiai buvo traktuojami atskirai;

(10) atitinkamai 2021 m. gruodžio 1 d. ir 2022 m. kovo 30 d. Komisija pateikė Augalų, gyvūnų, maisto ir pašarų nuolatiniam komitetui patvirtinimo galiojimo pratęsimo ataskaitą ir reglamento projektą;

(11) Komisija paragino pareiškėjus pateikti pastabų dėl Tarnybos išvadų ir, remiantis Įgyvendinimo reglamento (ES) Nr. 844/2012 (7) 14 straipsnio 1 dalies trečia pastraipa, dėl galiojimo pratęsimo ataskaitos. Pareiškėjai pateikė savo pastabas ir jos buvo atidžiai išnagrinėtos;

(12) Komisija mano, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, jei bent vienas augalų apsaugos produktas, kurio sudėtyje yra veikliųjų medžiagų drugių (Lepidoptera) būrio atstovų linijinės grandinės feromonų (acetatų, aldehidų ar alkoholių), naudojamas pagal vieną ar kelias tipiškas paskirtis;

(13) Komisija taip pat mano, kad pagal Reglamento (EB) Nr. 1107/2009 22 straipsnį drugių (Lepidoptera) būrio atstovų linijinės grandinės feromonai (acetatai) yra nedidelės rizikos veikliosios medžiagos, nes jie nėra susirūpinimą keliančios medžiagos ir atitinka to reglamento II priedo 5 punkte nustatytas sąlygas;

(14) todėl yra tikslinga pratęsti drugių (Lepidoptera) būrio atstovų linijinės grandinės feromonų (acetatų), kaip nedidelės rizikos veikliųjų medžiagų, ir drugių (Lepidoptera) būrio atstovų linijinės grandinės feromonų (aldehidų ir alkoholių), kaip veikliųjų medžiagų, patvirtinimo galiojimą;

(15) tačiau pagal Reglamento (EB) Nr. 1107/2009 14 straipsnio 1 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina nustatyti tam tikras sąlygas;

(16) todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

(17) šis reglamentas turėtų būti taikomas nuo kitos dienos po drugių (Lepidoptera) būrio atstovų linijinės grandinės feromonų (acetatų) ir drugių (Lepidoptera) būrio atstovų linijinės grandinės feromonų (aldehidų ir alkoholių) patvirtinimo galiojimo pabaigos;

(18) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliosios medžiagos patvirtinimo galiojimo pratęsimas Veikliųjų medžiagų drugių (Lepidoptera) būrio atstovų linijinės grandinės feromonų (acetatų), drugių (Lepidoptera) būrio atstovų linijinės grandinės feromonų (aldehidų) ir drugių (Lepidoptera) būrio atstovų linijinės grandinės feromonų (alkoholių) patvirtinimo galiojimas pratęsiamas laikantis I priede nustatytų sąlygų.

2 straipsnis Įgyvendinimo reglamento (ES) Nr. 540/2011 pakeitimai Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

3 straipsnis Įsigaliojimas ir taikymo pradžios data Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2022 m. rugsėjo 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 19 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 2008 m. gruodžio 18 d. Komisijos direktyva 2008/127/EB, iš dalies keičianti Tarybos direktyvos 91/414/EEB nuostatas dėl keleto veikliųjų medžiagų įtraukimo (OL L 344, 2008 12 20, p. 89).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(5) 2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

(6) EFSA (Europos maisto saugos tarnyba), Conclusion on the peer review of the pesticide risk assessment of the active substance Straight Chain Lepidopteran Pheromones (SCLPs). EFSA Journal 2021;19(6):6656, 24 pp. doi:10.2903/j.efsa.2021,6656. Pateikiama adresu http://www.efsa.europa.eu.

(7) Šis reglamentas buvo pakeistas Reglamentu (ES) 2020/1740, tačiau jis toliau taikomas veikliųjų medžiagų, 1) kurių galiojimo patvirtinimo laikotarpis baigiasi iki 2024 m. kovo 27 d.; 2) kurių galiojimo patvirtinimo laikotarpis pagal Reglamento (EB) Nr. 1107/2009 17 straipsnį 2021 m. kovo 27 d. arba vėliau priimtu reglamentu pratęsiamas iki 2024 m. kovo 27 d. arba vėlesnės datos, galiojimo patvirtinimo pratęsimo procedūrai.